钦定古今图书集成/明伦汇编/人事典/第053卷 > 《方言》 > 《泣赋》梁·江淹
## 钦定古今图书集成/明伦汇编/人事典/第053卷 > 《方言》 > 《泣赋》梁·江淹

秋日之光，流兮以伤。雾离披而杀草，风清冷而绕堂。
视左右而不暖，具衣冠而自凉。默而登高谷，坐景山，
倚桐柏，对石泉。直视百里，处处秋烟。閴寂以思情绪，
留连江之永矣。莲欲红，南有乔木叶以穷。心蒙蒙兮
恍惚，魄漫漫兮囱东。咏河兖之故俗，眷徐扬之遗风。
眷徐扬兮阻关梁，咏河兖兮路未央。道尺折而寸断，
魂十逝而九伤。欷潺湲兮沫袖，泣呜唈兮染裳。若夫
景公齐山，荆卿燕市，孟尝闻琴，马迁废史，少卿悼躬，
夷甫伤子，皆泣绪如丝，讵能仰视？镜终古而若斯，况
余辈情之所使哉！